Rozhodnutie Komisie
z 27. júna 2002,
týkajúce sa dotazníka na hlásenia členských štátov o vykonávaní smernice 1999/13/ES o obmedzení emisií prchavých organických zlúčenín unikajúcich pri používaní organických rozpúšťadiel pri niektorých činnostiach a v niektorých zariadeniach
(oznámené dokumentom číslo C(2002) 2234)
(2002/529/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 1999/13/ES z 11. marca 1999 [1] o obmedzovaní emisií prchavých organických zlúčenín v dôsledku používania organických rozpúšťadiel pri určitých činnostiach a v určitých zariadeniach, najmä na jej článok 11 ods. 1,
keďže:
(1) článok 11 ods. 1 smernice 1999/13/ES vyžaduje, aby hlásenia o vykonávaní smernice boli vypracované na základe dotazníka alebo osnovy navrhnutej Komisiou v súlade s postupom ustanoveným v článku 6 smernice Rady 91/692/EHS [2],
(2) Od členských štátov, ktoré vykonávajú vnútroštátne plány v súlade s článkom 6 smernice 1999/13/ES, sa už vyžaduje, aby tieto plány prekladali Komisii,
(3) Dotazník alebo osnova budú členským štátom zaslané šesť mesiacov pred začatím obdobia, na ktoré sa hlásenie vzťahuje,
(4) Prvé hlásenie bude pokrývať obdobie od 1. januára 2003 do 31. decembra 2004 vrátane,
(5) Výbor ustanovený v súlade s článkom 6 smernice 91/692/EHS nepredložil posudok týchto opatrení v rámci časového limitu stanoveného predsedom,
PRIJALA TOTO ROZHODNUTIE:
Článok 1
Týmto sa schvaľuje dotazník v prílohe.
Článok 2
Toto rozhodnutie je adresované členským štátom.
V Bruseli 27. júna 2002